Covid-19: Namibië het spoor verloor van persone wat moontlik besmet isKalumbi Shangula, minister van gesondheid in Namibië (Foto: Facebook/Namibian Presidency) Die regering in Namibië kan nie ŉ groot groep mense opspoor wat in kontak was met besmette Covid-19-pasiënte nie, het die Namibiese media Donderdag berig. Volgens ŉ berig in die Namibian Sun het die regering toegegee dat hy nie weet waar die persone – moontlik honderde mense – is wat in kontak was met drie pasiënte wat positief getoets het vir die koronavirus nie. Die drie persone het glo self-isolasie-riglyne verbreek. Kalumbi Shangula, minister van gesondheid in Namibië, het gesê die groep van drie sluit ook die 16de bevestigde geval in, wat steeds bly werk het terwyl hy op sy uitslae gewag het en met meer as 50 mense in kontak gekom het. Die man se reisgeskiedenis is ook teenstrydig en die regering kan nie bepaal of dit ŉ plaaslike oordrag of ingevoerde oordrag was nie. Die 15de bevestigde geval in Namibië het ook die self-isolasie-riglyne verbreek toe hy vir sy uitslae gewag het, ondanks die feit dat hy aangeraai is om nie van openbare vervoer gebruik te maak wanneer hy gesondheidsorg moet ontvang nie. Die persoon het glo met ŉ taxi na die Robert Mugabe-kliniek gery sodat hy op 7 April opgeneem kon word vir isolasie. Volgens die koerant het die minister ook bevestig hulle het nie ŉ idee wat met ongeveer 160 persone gebeur het wat vroeër vandeesmaand by Hosea Kutako- internasionale lughawe geland het nie, ook nie diegene wat Walvisbaai betree en huis toe gestuur is om te self-isoleer nie. Die Republikein het berig 85 persone het op 26 Maart by Hosea Kutako-lughawe aangekom en 35 persone by Walvisbaai-lughawe. Hulle is in die aankomssaal gehou en is later toegelaat om te vertrek sonder dat hulle vir die koronavirus getoets is. Namibië het 16 bevestigde gevalle van Covid-19 en drie persone wat herstel het. Meer as 2 miljoen gevalle is wêreldwyd aangemeld met meer as 134 000 sterftes en meer as 500 000 persone wat herstel het. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.